送僧還日本
作者：竇從周
朝代：宋

paragraphs: 榜人理行艫，日出江水平。
扶桑渺何許，萬里浮滄溟。
上人國之彥，夙悟最上乘。
慕此中華風，一錫事游行。
名山與奧谷，足跡已徧經。
曰予處闤闠，幸矣識韓荆。
論詩坐終日，問法天花零。
相得臭味同，藹藹芝蘭馨。
豈比錢刀徒，市利紛以營。
去去須臾間，何以展我情。
江草色萋萋，江花亦冥冥。
浮雲聚復散，不能常合并。